Anita Knakkergaard (DF), 2009-12-08:
Dansk Folkeparti ønsker med forslaget, at der indføres obligatorisk brug af vandmålere for varmt og koldt vand i alle flerbrugerejendomme, herunder erhvervsejendomme og udlejningsejendomme.
Det indebærer, at der bliver pligt til opsætning af vandmålere på varmt og koldt vand til individuel aflæsning i alle flerbrugerejendomme, herunder erhvervsejendomme og udlejningsejendomme, inden for en 2-årig periode, efter at lovforslaget er vedtaget.
I mange ejerlejligheder og udlejningsejendomme er der ikke vandmålere i hver enkelt lejlighed, men fælles vandaflæsning.
Nogle af disse ejendomme har vandmålere på varmt vand, men ikke på koldt vand.
I en nabolejlighed bor der måske en familie med to børn og to voksne, der bader og vasker tøj, og jeg har som boligordfører gennem årene talt med mange ældre, pensionister og enlige, der klager over, at de betaler til naboens forbrug af vand, og det mener vi i Dansk Folkeparti selvfølgelig heller ikke er rimeligt at de skal.
Med den nye skattereform bør den enkelte familie have indflydelse på deres eget vandforbrug, men det får den kun, hvis der opsættes vandmålere, så der kan foretages individuel måling af vandforbruget, nøjagtig som det sker med varmeforbruget.
Med skattereformen indføres en grøn check på 1.300 kr. årligt til alle over 18 år med tillæg på 300 kr. pr. barn, dog for maks. to børn.
Den grønne check skal kompensere øgede afgifter, bl.a. på forbrug af energi.
Brugen af vandmålere vil spare på forbruget af vores drikkevand og derved også spare på vores drikkevandsressourcer til gavn for naturen og vores efterkommere.
Der er p.t. ikke krav om individuel måling af vandforbruget, der er derimod krav om, at vandinstallationer i nybyggeri skal forberedes til installation af målere med henblik på individuel måling af vandforbruget.
Der er endvidere krav om, at der ved nyinstallering af vandinstallation i den enkelte boligenhed eller erhvervsenhed skal forberedes til installation af målere med henblik på individuel måling af vandforbruget.
Der er ligeledes ikke krav om individuel måling af forbruget af varmt vand.
Opsætning af vandmålere er naturligvis mest ukompliceret i nyere ejendomme, da rørføringen i disse ejendomme typisk ikke er nær så kompliceret som i ældre ejendomme.
I ældre ejendomme er der ofte flere stigstrenge, og det medfører, at der i givet fald skal monteres flere målere.
Selve monteringen i ældre ejendomme er ikke nødvendigvis så kompliceret, bortset fra at det er mere omfattende på grund af de flere målere.
Montering af målere i nybyggeri vil typisk ligge omkring det samme niveau, men samlet vil det være væsentlig billigere, i kraft af at der alene skal monteres en måler pr. lejlighed.
Senere udskiftning af målerne vil være ukompliceret.
Det er også erfaringen, at opsætning af vandmålere kan medføre en vis udjævning af forskellen i vandforbruget lejlighederne imellem.
Det er derimod erfaringen, at det samlede vandforbrug i en ejendom falder markant, typisk omkring 20 pct., men i nogle tilfælde mere, ved opsætning af vandmålere.
Der skal tages et initiativ omkring opsætning af vandmålere generelt for alle flerbrugerejendomme, herunder erhvervsejendomme og udlejningsejendomme.
Det vil medføre, at lejerne vil få større udgifter ved en forøgelse af vandforbruget og mindre udgifter ved en begrænsning af vandforbruget.
I en sådan situation vil det derfor være et klart incitament for lejerne til at begrænse deres vandforbrug.
Jeg vil til slut sige tak til de forskellige ordførere og til ministeren, og også især til De Konservative og Venstre samt til hr. Thomas Jensen.
Men vi er glade for, at Socialdemokraterne også er delvis positivt indstillet over for forslaget.
Det samme kan vi sige til de andre, altså Enhedslisten og SF. Så var der De Radikale, som nok ikke er så positivt indstillet. Tak til ordførerne.